l-istruttura istituzzjonali u l-governanza.

Il-konsultazzjoni kienet wiesgħa u profonda, b’kontribut estensiv mingħand il-konsumaturi, il-fornituri tan-netwerks u tas-servizzi tal-komunikazzjoni elettronika, l-assoċjazzjonijiet tal-operaturi nazzjonali u tal-UE, l-organizzazzjonijiet tas-soċjetà ċivili, ix-xandara, il-fornituri tat-teknoloġija, tal-internet u tas-servizzi online, in-negozji li jiddependu mill-konnettività u atturi tal-ekonomija diġitali usa’, l-awtoritajiet nazzjonali fil-livelli kollha, ir-regolaturi nazzjonali u partijiet konċernati oħra. Taw il-kontribut tagħhom ukoll dawk il-partijiet konċernati affettwati mill-politika, dawk li jridu jimplimentawha u dawk b’interess dikjarat fil-politika. B’kollox il-konsultazzjoni rċeviet 244 tweġiba online mingħand partijiet konċernati mill-Istati Membri kollha u minn barra l-Unjoni. F’nofs triq, fil-11 ta’ Novembru 2015 sar smigħ pubbliku.

Minbarra l-konsultazzjoni pubblika, il-BEREC stess ikkontribwixxa għall-evalwazzjoni u għall-proċess ta’ rieżami u ppubblika l-opinjoni tiegħu f’Diċembru 2015. Anki l-Grupp għall-Politika dwar l-Ispettru tar-Radju ta l-opinjoni tiegħu fuq l-Istrateġija tas-Suq Uniku Diġitali u fuq ir-Rieżami tal-Qafas.

Mill-proċess tal-konsultazzjoni ħarġu dawn ix-xejriet.

Waħda mill-kundizzjonijiet li titqies li hija meħtieġa għas-Suq Uniku Diġitali hija konnettività tajba. Ħafna minn dawk li wieġbu enfasizzaw il-ħtieġa għal miżuri ta’ politika u għal aġġustamenti possibbli fl-għodod attwali regolatorji u tal-politika sabiex dawn jappoġġaw l-introduzzjoni ta’ infrastruttura li taħseb għall-bżonnijiet tal-ġejjieni.

Uħud minn dawk li wieġbu qalu li l-qafas regolatorju attwali mhux siewi wisq għas-suq intern. Hemm perċezzjoni ġenerali li l-qafas regolatorju jeħtieġ li jiġi aġġustat għad-dinamika tas-suq attwali. Madankollu, ħafna minn dawk li wieġbu għarfu li l-liberalizzazzjoni tas-swieq tat-telekomunikazzjoni tejbet is-sitwazzjoni, b’mod partikolari mil-lat ta’ benefiċċji għall-utent finali u kompetizzjoni f’ħafna mis-swieq nazzjonali.

Fir-rigward tal-ispettru tar-radju, dawk li wieġbu rrikonoxxew l-importanza tal-konnettività bla fili u tal-broadband bla fili. B’mod ġenerali, l-industrija, li taqbel ma’ approċċ aktar koordinat, tixtieq aktar ċertezza għall-investimenti u għall-possibbiltajiet li jiġu żviluppati modi ġodda ta’ komunikazzjoni bla fili u mobbli, inkluż il-5G, mal-Unjoni kollha.

Filwaqt li b’mod ġenerali qed jingħaraf ir-rwol kontinwu tal-NRAs u tal-awtoritajiet tal-ġestjoni tal-ispettru tar-radju, kważi nofs dawk li wieġbu enfasizzaw li l-istruttura istituzzjonali fil-livell tal-Unjoni għandha tiġi aġġustata biex tiżgura aktar ċertezza legali u aktar kontabbiltà. Dawn qablu ma’ dan it-tibdil:

qasma aktar ċara tas-setgħat bejn l-istituzzjonijiet differenti (biex ma jkunx hemm duplikazzjoni),

il-fatt li jiġi żgurat li l-istituzzjonijiet ikunu responsabbli politikament u legalment għad-deċiżjonijiet tagħhom,

livell għoli ta’ trasparenza fil-proċess tat-teħid tad-deċiżjonijiet (involviment akbar tal-partijiet konċernati).

Bħala parti mill-proċess tal-evalwazzjoni, il-Kummissjoni kkummissjonat ukoll għadd ta’ studji. Dawn kienu jinkludu sessjonijiet ta’ ħidma biex il-partijiet konċernati jkunu jistgħu jikkummentaw u jipprovdu rispons fuq l-evalwazzjoni li kienet għaddejja.

Fis-6 ta’ April 2016 saret sessjoni ta’ ħidma pubblika biex jiġu vvalidati s-sejbiet provviżorji ta’ studju li għamlu WIK, IDATE u Deloitte dwar reġimi regolatorji, b’mod partikolari tal-aċċess, għall-mudelli tal-investimenti fin-netwerks fl-Ewropa (“Regulatory, in particular access, regimes for network investments models in Europe”) (SMART 2015/0002).

Fit-2 ta’ Mejju 2016 saret sessjoni ta’ ħidma pubblika biex jiġu vvalidati s-sejbiet provviżorji ta’ studju li għamlu WIK, CRIDS u Cullen dwar kwistjonijiet sostantivi għal rieżami fl-oqsma tad-dħul fis-suq, tal-ġestjoni tar-riżorsi skarsi u kwistjonijiet ġenerali tal-utenti finali (“Substantive issues for review in the areas of market entry, management of scarce resources and general end-user issues”) (SMART 2015/0003).

•Il-ġbir u l-użu tal-għarfien espert

Il-Kummissjoni bbażat fuq dan il-parir espert estern:

- Rakkomandazzjonijiet tal-politika mingħand istituzzjonijiet oħra tal-UE, b’mod partikolari l-Parlament Ewropewu l-Kunsill Ewropew.

- Tliet studji ta’ rieżami.

–“Support for the preparation of the impact assessment accompanying the review of the regulatory framework for e-communications” (Appoġġ għat-tħejjija tal-valutazzjoni tal-impatt mehmuża mar-rieżami tal-qafas regolatorju tal-komunikazzjoni elettronika) (SMART 2015/0005).

–“Regulatory, in particular access, regimes for network investment models in Europe” (Reġimi regolatorji, b’mod partikolari tal-aċċess, għall-mudelli tal-investimenti fin-netwerks fl-Ewropa) (SMART 2015/0002).